**Gwybodaeth fuddiol – y brechlyn**

Mae yna gymaint o wybodaeth a gwybodaeth anghywir i’w weld yn y cyfryngau am frechlynnau Covid-19 nes ei bod yn anodd gwybod beth yn union sy’n wir. Mae yna ffynonellau gwybodaeth dibynadwy ar gael, fel [gwefan Iechyd Cyhoeddus Cymru](https://icc.gig.cymru/pynciau/imiwneiddio-a-brechlynnau/gwybodaeth-brechlyn-covid-19/ynglyn-ar-brechlyn/). Os nad yw gwybodaeth sy’n cael ei rhannu yn nodi o ble mae'n dod, h.y. ei ffynhonnell, yna allwn ni ddim ei hystyried yn ddibynadwy. Mae’r wybodaeth isod wedi dod o wefannau Iechyd Cyhoeddus Cymru a’r [Cyngor Meddygol Cyffredinol](https://www.gmc-uk.org/ethical-guidance/ethical-hub/covid-19-questions-and-answers).

**C: Rydw i’n poeni fod y brechlyn wedi'i ddatblygu mor gyflym ac y gallai hynny olygu nad ydi o’n ddiogel.**

**A:** Mae ymchwilwyr a chwmnïau fferyllol ledled y byd wedi bod yn cydweithio er mwyn gallu datblygu’r brechlynnau mewn llai o amser. Ond cyn y gall unrhyw frechlyn gael ei drwyddedu, rhaid iddo gael ei gymeradwyo a rhaid dangos ei fod yn ddiogel. Mae pob un o’r brechlynnau wedi gorfod mynd trwy’r camau hanfodol ac ni thorrwyd unrhyw gorneli.

**C: Sut mae brechlynnau’n gweithio?**

**A:** Waeth pa frechlyn y byddwch chi’n ei gael, maen nhw i gyd yn gweithio mewn ffordd debyg. Maen nhw’n ‘twyllo’ eich corff i feddwl eich bod wedi cael eich heintio, sy’n gadael i’ch system imiwnedd ddatblygu ‘cof’ ar gyfer Covid-19, sy’n golygu y bydd wedi’i baratoi’n well i ymladd yn erbyn y feirws yn y dyfodol.

**C: Rydw i wedi clywed y geiriau ‘pigiad’ a ‘chwistrelliad’ – ydyn nhw’r un fath â brechlyn a brechiad?**

**A:** Ydyn, mae’r rhain yn dermau sy’n cael eu defnyddio neu eu clywed yn aml yn y cyfryngau, ac maen nhw i gyd yn golygu’r un peth.

**C: Ddylwn i gael y brechlyn?**

**A:** Eich penderfyniad chi yw cael y brechlyn ai peidio. Ni fydd yn orfodol. Ond os byddwch chi’n penderfynu ei gael:

* Fe fyddwch chi’n llai tebygol o fynd yn sâl gyda Covid-19 (y Coronafeirws)
* Fe fyddwch chi’n helpu i ddod â’r pandemig i ben, gan fod angen i’r rhan fwyaf o bobl gael y brechlyn er mwyn i hyn ddigwydd.

**C: Oes yna unrhyw sgil-effeithiau i’r brechlyn?**

**A:** Mae sgil-effeithiau’n bosib gydag unrhyw frechlyn, gan gynnwys y brechlyn ffliw blynyddol, ond maen nhw fel arfer yn ysgafn ac fe ddylai’r wybodaeth a gewch chi am y brechlyn roi manylion i chi am yr hyn allai ddigwydd.

Cofiwch y gallwch chi holi’r gweithiwr iechyd proffesiynol sy’n rhoi’r brechlyn i chi i gael atebion i unrhyw bryderon sydd gennych chi.

**C: Sut alla’ i gael brechlyn?**

**A:** Mae’r GIG yn cyflwyno’r rhaglen frechu yn raddol. Bydd eich Bwrdd Iechyd neu’ch Meddyg Teulu yn cysylltu â chi i roi gwybod i chi pryd a lle cewch chi’r brechlyn.